
A tájat, legfőképp az alföldi tájat megfogalmazni nehéz. Többek között azért, mert az absztrakt és figurális festészet határán helyezkedik el. Ez a határ nem csak a festészetben jelent problémát, a valóságban is nagyon megfoghatatlan. Az alföldi táj minimalizmusa állandó, viszont a színeit, határait, absztrakcióit tekintve csaknem végtelen. A táj alapvetően minimál, így még nagyobb feladat a további redukció és ennek a legmegfelelőbb mértékét megtalálni.
A minimalizmus, mint irányzat személytelen, objektív, modellező és mentes az érzelmi töltetektől. Kérdéses, hogy egy táj mennyire lehet objektív és érzelmektől mentes, létezik e olyan fokú redukció amivel ez elérhető. A színek is érzelmeket keltenek és a legsemlegesebb formák is idéznek valamit, úgy gondolom az objektivitás a képzőművészetben elérhetetlen. Számomra nem is volt cél ezt elérni, viszont felmerült a kérdés, hogy meddig mehetek el, meddig bontható a látvány anélkül, hogy elvesztené lényegét. Azzal, hogy a látvány absztrakttá az ábrázolás módja miatt, felmerül a táj anti-táj problémája is, hiszen az absztrakció magában hordoz egyfajta képellenességet.

 Az alföldi táj-élmény számomra mindenképp nehezen megfogható absztrakció. A munkáimban hatalmas, végtelennek tűnő tereket, több ezer kilométernyi égboltot, tehát térben óriási kiterjedésű fogalmakat festek. Kérdéses, hogy ez mennyire festhető meg. Próbálom elemezni a tájjal kapcsolatos olyan fogalmakat, mint, tér, távolság vagy akár az idő. Mennyire állandóak, például a színek? Minden pillanatban változnak a fények, ezáltal a színek, rendkívül változatos látványt eredményezve, emiatt nem unalmas soha ez a minimál táj. A távolságok, terek befogadása, érzékeltetése sem könnyű. A hatalmas terület fölé nehezedő légtömegek a megfigyelő számára az adott pontból nézve csupán színsávokként, alkalmanként csupán egy homogén színként jelennek meg, a színsávok nézőponttól függően is változnak. Kérdéses, hogy mennyire illúzió a fények játéka a térben, miből is áll össze valójában, milyen tényezők befolyásolják az adott látványt, mennyire megfogható ez állandóan változó színes tömeg. Ez a folyamatos változás kihat a viszonylag állandó dolgok látványára is. Ez furcsa feszültséget kelt az állandó változás és a nyugodt, végtelennek, öröknek tűnő táj megfogható, stabil elemei között. Épp ezért paradox a tájfestészet. Mennyire festhető meg valami, ami ennyire változékony? Csupán egyes fázisok kaphatók el. Egy-egy állapot ábrázolása szép, mert az a pillanat megismételhetetlenül egyedi, viszont sohasem aktuális már. Ha valami többet akarunk megragadni a tájból, mint a puszta szépség, akkor egy kétségekkel teli, befejezhetetlennek tűnő munka következik, mely alapvető kérdéseket vet fel a dolgok lényegiségével kapcsolatban, és az idő vagy tér megértését követeli. A realisztikus ábrázolás elhagyásával mindenképp elemzőbbé válik a festészet, talán közelebb kerül a lényeg kereséséhez elszakadva a valós vagy annak vélt látványtól.
Különösen foglalkoztat az, hogy miből tevődik össze a látvány vagy maga a táj, mennyire valóságos az, amit valóságosnak érzékelünk, hogyan alkotunk sík képet ekkora, több dimenziós tömegekből. Vagy az, hogy hogyan érzékeli a szemünk, agyunk a valóságot, vajon milyen lenne a látvány, ha érzékelésünk még komplexebb lenne, a fizikai valóság és érzékelésünk kapcsolata, tehát mennyire függ össze a látvány azzal, ahogyan érzékelni képesek vagyunk. Ez az élmény mindenkinek személyes, mindenki másképp látja, látottakhoz társított érzelmek vagy asszociációk befolyásolják. Érdekes megnézni, hogy más festők hogyan látták az Alföldet, mi vonzotta őket. Az alföldi iskola festői a 20. század első felében próbálták olyannak lefesteni a Nagyalföldet amilyennek ők látták, az ábrázolás célja a korabeli táj, hangulatok, az emberek életmódjának bemutatása volt. Ez főként realista, szimbolista stílusban történt, de néhányuknál az expresszionista, konstruktív, posztimpresszionista irányokba való kimozdulás is jellemzi munkájukat. A realista ábrázolás egy romantikus idealizálást is jelentett, egyfajta nemzeti festészet is volt ez, az Alföld, mint Magyarország szimbóluma. Az alföldi táj, mint szimbólum rengeteg értelmezési lehetőséggel bír. A kor irodalmában is megjelenik, mint otthonosság, idill, látható, mint viharos, féktelen táj, lehet a nemzet jelképe vagy a szabadságé a végtelen képzeteivel.  Ebbe a korszakba sorolhatók többek közözött Koszta József, Endre Béla, Tornyai János vagy Kohán György munkái.
Az Alföldi táj egzotikum is a különös fényviszonyaival, a délibáb jelenséggel, az évszázadokon át fennmaradt nomád életmóddal. Ez szintén vonzotta a festőket.
A ’60-as években, Amerikában kialakuló minimalizmus a magyar művészetre is hat, a táj értelmezés szempontjából jelentős Korniss Dezső, Barcsay, Bak Imre is eljut ehhez a minimalizmushoz.

Minden táj minimál, de ez különösen igaz az Alföldre. Absztrakt geometrikus formában is ábrázolható anélkül, hogy túlságosan redukálni kellene a látványt, hiszen már önmagában is az. A pontos ábrázolástól való elszakadás sokszor kifejezőbb, mint egy realisztikus kép.
Mióta ezek a problémák foglalkoztatnak a tájjal kapcsolatban, elkezdtem másként látni azt. Az, ahogyan most festek, befolyásolja azt, ahogyan látok és fordítva. Ez az észrevétel késztetett arra, hogy még inkább foglalkozzam azzal, hogy mennyire lehet objektív a látvány és hogyan hat a belső világunk a külsőre valamint a szemlélő a látványra. A redukció célja a lényeg kiemelése, részletek elhagyása, beolvasztása a főbb tényezőkbe, az én esetemben színsávokba, amennyiben ez szükséges.
Azért is választottam az alföldi tájat, mert lenyűgöznek a légtérben létrejövő különös színek, a tér végtelen érzete, a horizont látványa, egy tökéletesen minimál és sajátos képet létrehozva. Emellett persze érdekes feladat volt visszanyúlni az Alföld témájához, ezzel együtt a tájképfestészet jelen lehetőségeit számba venni. 
Ezeket a munkákat megelőzően már foglalkoztam a látvány minimalizálásával. Ez egy konstruktívabb folyamat volt, elsősorban épületeket festettem és kizárólag csak a redukció foglalkoztatott, a látvány teljes átírása. A korábbi munkák absztrakt geometrikus festmények, a képi világot jobban lebontottam és egyszerűsítettem, mint a jelenlegi munkáimban. E munkák folytatásaképp elkezdett foglalkoztatni nem csak egy-egy részlet vagy épület, ami már alapvetően geometrikus, redukciója, hanem az egész környezet, a táj vizsgálata ezeken az eszközökön keresztül. A tájat lebontottam különböző mértékben, teljesen geometrikus és homogén felületeket alkotva, később kísérleteztem összetettebb részekkel, meghagytam a színátmeneteket, ezeket kombináltam, de minél többet festettem illetve festek, annál inkább lazulnak a felületek és a metódus is. Folyamatosan alakul, formálódik a képi világ minden munkámmal, egy képen belül használok homogén felületeket, színátmeneteket és újabban egészen laza felületeket is, ami egy szintén új és úgy gondolom, izgalmasabb látványhoz vezet. A további munkáimat, ezt az irányt követve szeretném létrehozni, tovább kísérletezni a felületek egymásra hatásával, a redukció lehetőségeivel és tovább vizsgálni az absztrakt és figurális festészet valamint a minimalizmus vékony határvonalait.
A legutóbbi munka során a legfontosabb feladat a redukció mértékének eltalálása valamint a megfelelő színek kiválasztása volt. A hatás szempontjából sokkal nagyobb volt a színek szerepe, mint a színsávok találkozásának problémája. Mindemellett nehéz volt megoldani a találkozásokat, ez is nagyban meghatározza a redukció mértékét. A táj természetes elemeinél törekedtem lazább határvonalakkal érzékeltetni a természeti elemek folyamatos mozgását, változását, a természet kötetlen formáit. A táj emberi kéz által épített elemit ezzel a szabadsággal ellentétben geometrikusan jelenítettem meg, gondosan kimaszkolva festőszalaggal, teljesen zárt, szerkesztett formákkal, itt megtartva a korábbi munkáim formavilágát.
A színeim többnyire visszafogottak, gyakran csak színes szürkéket használok, tehát a színeket is redukálom és csak annyit használok amennyi szükséges a táj elemeinek egyértelmű közléséhez valamint egy adott fényviszony, hangulat érzékeltetéséhez. Fontos a színek összhangja, hogy a kép egy absztrakt képként is megállja a helyét, mivel a látvány annyira minimalizált, kevés a figurális elem, így ezzel az eszközzel tarthatom érdekesen. A színek harmóniájával ellentétben a táj természetes és épített elemei között feszültség van az eltérő festési módok miatt. Többnyire festészeti megoldásokban a feszültség, színekben a harmónia dominál. Sok a kettőség, de próbálom úgy építeni a látványt, hogy egyensúlyban tartsam a feszültséget és a harmóniát. Nem törekszem teljes minimalizmusra, inkább egy olyan fokú redukcióra, ami ugyan elemzi a tájat, a lényeget keresi és minden fölösleges elemet elhagy, de nem érzelemmentes.
A képek mind színben, mind formavilágban kissé komor, magányos érzetet keltenek. A tájaim minden esetben ember nélküliek, csak az emberek nyomai láthatók, mint épületek, épített elemek. Az alföldi táj számomra végtelenül magányos, ugyanakkor pont emiatt békés is. Sokszor a látóhatáron belül nincs semmi vagy csak egy-egy épület vagy tanya helyezkedik el.
Munkáim fotó alapúak, sokat jártam a Hortobágyra fotózni. Valós látvány bontok, általában reális színekre, tehát a kép valamennyire hű marad a valósághoz. A festés folyamata furcsa játéka a külső és belső látvány ábrázolásának, a munkák körülbelül ugyanolyan arányban lesznek objektívek, mint szubjektívek.

A táj efféle vizsgálata egy lezárhatatlan folyamat, végtelen lehetőség van értelmezni a tájat, hozzáadni vagy elvenni bizonyos összetevőket. A téma kimeríthetetlennek tűnik, rengeteg művészt inspirált és mozgat meg a mai napig. Az Alföld világa, megítélése és a művészeti megközelítése is folyamatosan változik. Érdekes ennek a folyamatnak is a vizsgálata, de még inkább annak a plusz töltetnek a keresése, ami ennyi művészt inspirál. A munka rengeteg kérdést és problémát felvetett, ami nem tűnik megválaszolhatónak illetve egy módon megoldhatónak, viszont ez nagyon pozitív, hiszen további gondolkodásra és vizsgálódásra késztet. A téma tehát nyitott, a lehetséges megoldások folyamatosan formálódnak és nem tudom, hogy ez az elemzés hová vezet, épp ezért annyira izgalmas ez a munka. A tájképfestészettel ma már kevesebben foglalkoznak, viszont egy újfajta megközelítéssel egészen új aspektusai nyílnak meg a tájnak, a téma sohasem veszítheti el aktualitását, a közeg amiben élünk hat ránk és mi is hatunk rá, megközelítése, jelentősége valamint maga a táj is, mint minden, változik. A tájképfestészet újraértelmezése számtalan új lehetőséget rejt magában.
